Villy Søvndal (SF), 2006-01-17:
Når man husker tilbage på den politiske historie, kommer man indimellem i tanke om meget kloge folk, der på bestemte tidspunkter har sagt noget meget klogt, som man senere kan blive klogere af.
Jeg kan huske, der var en klog Venstremand, der engang sagde: »Hvis det er fakta, så benægter a fakta.«
Men det er ikke nogen myte fra SF.
Det var et besøg i Folketingets Arbejdsmarkedsudvalg, så alle de tilstedeværende ordførere, der er optaget af Folketingets arbejde, har set den familie i kød og blod.
Jeg må sige til socialministeren, at hvis socialministeren skal tilbagevise myter, så synes jeg i hvert fald, at det skal gøres noget mere kløgtigt end det, vi bliver udsat for her.
Jeg er sikker på, at socialministeren, når hun får mulighed for at svare, kan bekræfte, at vi har haft besøg af familien i Folketingets Arbejdsmarkedsudvalg, og at det ikke var SF’s opfindelse.
Den anden, der var inspireret af det der med, at hvis det er fakta, så benægter a fakta, var statsministeren, da han sagde: Det er da vist kun en af hr. Villy Søvndal accepteret kendsgerning.
Hvor har han det fra, at de dårligst stillede har fået det dårligere, spurgte statsministeren.
Må jeg ikke godt sige, at jeg er rigtig glad for det spørgsmål.
Jeg vil gerne opregne fire kilder.
Den ene er, at regeringen hårdt presset af den her diskussion lige før jul bad om en rapport fra et antal organisationer på socialområdet.
Socialministeren var inde på det i sin besvarelse.
To tredjedele af de adspurgte organisationer svarer, at de dårligst stillede i Danmark har fået det dårligere, to ud af tre, så når statsministeren spørger, hvor man har det fra, så har man det fra den undersøgelse, regeringen selv har bedt om.
Man kunne spørge videre: Hvor kan man yderligere have det fra?
Man kan have det fra at læse de her årsrapporter, som jeg er sikker på at i hvert fald socialministeren har læst grundigt, for socialministeren omtalte dem rosende.
Det er fra det, der hedder Rådet for Socialt Udsatte, der hvert år afgiver en årsrapport.
De skriver i rapporten for 2004, at faktisk er nogle af de ydelser, som de socialt udsatte er henvist til at leve af, så lave, at de er lavere end de almindelige takster for at bo på et forsorgshjem.
Det vil sige, at vi anbringer mennesker på takster, der er lavere end for dem, der er henvist til et forsorgshjem.
Hvor har man det fra? spørger statsministeren.
Man har det fra regeringens eget råd, Rådet for Socialt Udsatte, der nu i 3 års rapporter har tændt en advarende lampe mod det, der sker.
Spørger man, hvor man videre kunne have det fra, så får vi i SF byger af sager, som vi så sender videre til statsministeren og socialministeren for at være sikker på, at vi er på omgangshøjde i diskussionen.
Vi er nok det parti, der får flest af de her sager af indlysende grunde.
Men vi sikrer, at også regeringspartierne er orienteret om, hvordan det foregår i den virkelige verden.
Man kan videre spørge: Hvad synes danskerne så?
Det er meget velbeskrevet i det sidste nummer af A4, hvor 51 pct. af danskerne synes, at den nuværende regering og statsministeren ikke behandler de dårligst stillede godt nok.
Så der er masser af dokumentation.
Det flyder med dokumentation.
Derfra ved vi det.
Men i øvrigt er det da også sund fornuft og indlysende logik for perlehøns, undskyld mig, at når man skærer i taksterne for de allerdårligst stillede i samfundet, samtidig med at man giver los for de allerbedst stillede, så får man et samfund, der bliver mere og mere ulige, end det var før.
Vi har stillet en række forslag, både fra SF’s side og andre partiers side for at gøre op med den tendens, der er mod et samfund med stigende ulighed, fordi der både er et retfærdighedsproblem i det her og et demokratisk problem.
Der er det demokratiske problem, at et adskilt samfund betyder, at vi ikke kan holde fast i den sammenhængskraft, som har været noget af det stærke i det danske samfund.
Jeg skal derfor på vegne af partierne Socialdemokratiet, Det Radikale Venstre, SF og Enhedslisten foreslå følgende til vedtagelse: Forslag til vedtagelse
»Folketinget udtrykker sin bekymring over stigningen i uligheden og konstaterer, at regeringens politik aktivt bidrager til denne stigning.
Folketinget opfordrer derfor regeringen til – at stoppe for nedskæringer af kontanthjælpen og starthjælpen samt sikre økonomisk genopretning til dem, der er ramt af de allerede gennemførte nedskæringer, – at sikre en mere retfærdig fordeling ved at gennemføre en politik, der sikrer, at også de dårligst stillede får del i samfundets stigende velstand og muligheder, og – at sikre, at ny lovgivning, hvor det er relevant, belyses og vurderes i et fattigdoms- og ulighedsperspektiv.«